16.6.2023
EL
Επίσημη Εφημερίδα της Ευρωπαϊκής Ένωσης
C 214/161 Πέμπτη 19 Ιανουαρίου 2023
22.
εκτιμά ότι οι κατάλληλες συνθήκες αποθήκευσης σε λιμένες θα μπορούσαν να διευκολύνουν και να διασφαλίσουν τη συντήρηση ψαριών και να βοηθήσουν στην εμπορική τοποθέτηση, με σκοπό τη βελτίωση της κερδοφορίας της αλιείας χάρη στην έμμεση επίδραση στη διαμόρφωση των τιμών· υπενθυμίζει, στο πλαίσιο αυτό, τις δυνατότητες που προβλέπονται στην ΚΟΑ και από τις οργανώσεις παραγωγών· 23.
είναι της άποψης ότι το ΕΤΘΑΥ και τα νέα εθνικά επιχειρησιακά προγράμματα οφείλουν να ενισχύσουν και να παράσχουν σαφή υποστήριξη στην αλιεία μικρής κλίμακας, προκειμένου να συμβάλουν στην προσπάθεια εξασφάλισης της βιωσιμότητας και της μελλοντικής επιβίωσης των αμέτρητων παράκτιων κοινοτήτων που παραδοσιακά εξαρτώνται από την αλιεία, ούτως ώστε να αντιμετωπιστούν τα συγκεκριμένα προβλήματα αυτού του κομματιού και να υποστηριχθεί η τοπική, βιώσιμη διαχείριση της εν λόγω αλιείας· 24. εκτιμά ότι η στήριξη που διοχετεύεται από τα κράτη μέλη κατά την υλοποίηση του ΕΤΘΑΥ θα πρέπει να κινητοποιηθεί για την αντιμετώπιση των διαρθρωτικών αστοχιών, έτσι ώστε να υπάρξει συμβολή στην αύξηση των εισοδημάτων από την αλιεία, στην προώθηση της απασχόλησης με δικαιώματα στον τομέα και στη διασφάλιση δίκαιων τιμών για τους παραγωγούς, στην υποστήριξη της ανάπτυξης των σχετικών δραστηριοτήτων, ανάντη και κατάντη της αλιείας, στην ανάπτυξη και συνοχή των παράκτιων περιοχών στο πλαίσιο της βιώσιμης αλιείας και για να υπάρξει μέλλον για την αλιεία μικρής κλίμακας· 25. τονίζει ότι, προκειμένου να βελτιωθεί το ποσοστό εκτέλεσης της χρηματοδότησης του ΕΤΘΑΥ και να διασφαλιστεί ότι η αλιεία μικρής κλίμακας έχει πρόσβαση σε στήριξη, είναι αναγκαίο να εξεταστούν και να εφαρμοστούν μέτρα για τον εξορθολογισμό των διαδικασιών, ώστε να μειωθεί η γραφειοκρατία, η περιπλοκότητα και ο χρόνος έγκρισης όσον αφορά τις αιτήσεις· είναι αναγκαίο να τροποποιηθεί η διαδικασία χρηματοδότησης για τη λήψη ενίσχυσης και να αντικατασταθεί από ένα σύστημα προχρηματοδότησης· και πρέπει να αξιοποιούνται πλήρως τα όρια χρηματοδότησης του ταμείου· 26. τονίζει ότι η ΕΕ δεν διαθέτει εργαλείο για την κατανόηση της έκτασης των επενδύσεων του ΕΤΘΑ και του ΕΤΘΑΥ στον τομέα της αλιείας μικρής κλίμακας, του αριθμού των ορθών πρακτικών που χρηματοδοτούνται, της επίτευξης συγκεκριμένων αποτελεσμάτων και του τρόπου με τον οποίο οι ομάδες τοπικής δράσης για την αλιεία λειτουργούν και εφαρμόζουν αποτελεσματικά την ΚΑΠ· ζητεί από την Επιτροπή να δημιουργήσει ένα τέτοιο εργαλείο ως θεμελιώδες βήμα ώστε να κατανοήσει με ποιους τρόπους μπορεί να επεκτείνει τις ορθές πρακτικές και να αναπαράγει τις ορθές μεθόδους αλιείας σε κλίμακα ΕΕ· 27.
ζητεί από τα κράτη μέλη να παράσχουν τεχνική βοήθεια σε τοπικό επίπεδο για να διευκολύνουν την πρόσβαση των αλιέων μικρής κλίμακας στην ενωσιακή και εθνική χρηματοδότηση· 28. προειδοποιεί για τον υψηλό μέσο όρο ηλικίας του αλιευτικού στόλου μικρής κλίμακας και τονίζει, στο πλαίσιο αυτό, την ανάγκη να καταστεί η αλιευτική δραστηριότητα αυτού του τμήματος ελκυστική για τους νέους και τις γυναίκες· τονίζει την ανάγκη ανανέωσης και επικαιροποίησης του αλιευτικού στόλου μικρής κλίμακας προκειμένου να βελτιωθούν η ασφάλεια και οι συνθήκες διαβίωσης επί του σκάφους, να βελτιωθεί η ενεργειακή απόδοση και να καταστεί το κομμάτι αυτό του στόλου πιο φιλικό προς το περιβάλλον, διασφαλίζοντας παράλληλα ότι δεν θα υπάρξει αύξηση της αλιευτικής ικανότητας στον αλιευτικό στόλο εν γένει και βελτιώνοντας την κοινωνική και οικονομική βιωσιμότητα των αλιευτικών κοινοτήτων που εξαρτώνται από τον στόλο· στο πλαίσιο αυτό, τονίζει ότι είναι ανάγκη να βρεθούν λύσεις σε περιπτώσεις παρωχημένων σκαφών, κάτι που συνεπάγεται αυξημένο κόστος λειτουργίας, συντήρησης και αναταξινόμησης (από οικονομική και περιβαλλοντική άποψη) και που με τη σειρά του θέτει σε κίνδυνο τις εγγυημένες συνθήκες ασφάλειας κατά τη διάρκεια των δραστηριοτήτων· τονίζει ότι τα κριτήρια ολικής χωρητικότητας για τη μέτρηση της αλιευτικής ικανότητας, τα οποία περιλαμβάνουν επίσης τον χώρο που προορίζεται για τις εγκαταστάσεις και την άνεση του πληρώματος, εμποδίζουν ενδεχομένως τον εκσυγχρονισμό των αλιευτικών σκαφών και την τόσο αναγκαία βελτίωση των συνθηκών εργασίας του στόλου της αλιείας μικρής κλίμακας· ζητεί, εν προκειμένω, από την Επιτροπή να επανεξετάσει αυτά τα κριτήρια και άλλες, αλληλοσυνδεόμενες διατάξεις, προκειμένου να βρει μια λύση ικανή να εξισορροπήσει τις ανάγκες των εργαζομένων στον τομέα της αλιείας μικρής κλίμακας με την ανάγκη μέριμνας ώστε η αλιευτική ικανότητα του στόλου της ΕΕ να μην αυξάνεται· 29. επαναλαμβάνει ότι η στήριξη για να ανανεωθεί και/ή να εκσυγχρονισθεί ο στόλος όπως επιβάλλεται, είναι απαραίτητη για τη βελτίωση της ασφάλειας, των συνθηκών εργασίας και της οικονομικής και περιβαλλοντικής βιωσιμότητας των δραστηριοτήτων· τονίζει, ωστόσο, ότι αυτό θα πρέπει να γίνει μόνο εφόσον δεν αυξάνεται η αλιευτική ικανότητα· 30. συντάσσεται με την άποψη ότι, εάν αγνοήσουμε την ανάγκη για ανανέωση του στόλου και για συντήρηση και βελτίωση των σκαφών και κυρίως αλλά όχι αποκλειστικά των παρωχημένων και αναποτελεσματικών σκαφών, αυτό θα μπορούσε να απειλήσει το μέλλον της αλιείας μικρής κλίμακας και κυρίως στις εξόχως απόκεντρες περιοχές· 31. επισημαίνει ότι το ΕΤΘΑΥ παρέχει ευκαιρίες για επενδύσεις σε επίπεδο ασφάλειας, καλύτερων συνθηκών διαβίωσης και ενεργειακής απόδοσης για τα σκάφη, οι οποίες επενδύσεις μπορούν επίσης να ωφελήσουν τον παράκτιο και παραδοσιακό στόλο μικρής κλίμακας, και εκτιμά ότι θα πρέπει επίσης να προσφέρει ευκαιρίες χρηματοδότησης για την ανανέωση, αναδιάρθρωση και αλλαγή του μεγέθους των σκαφών, καθώς και για την αγορά νέων σκαφών στον αλιευτικό στόλο μικρής κλίμακας — ιδίως στις εντοπισμένες περιπτώσεις όπου ο στόλος αυτός είναι προχωρημένης μέσης ηλικίας και δεν εγγυάται πραγματικές συνθήκες